Поликлиника в Стамболийски ще се сдобие със соларен покрив – Труд
Поликлиника в Стамболийски ще се сдобие със соларен покрив
05.02.2017 • 18:03
Поликлиниката в Стамболийски ще е първото здравно заведение в Пловдивска област със соларен покрив. Изграждането на фотоелектрическата централа на покрива на “Медицински център-1” ще се осъществи благодарение на одобрен проект за 1,2 млн.лв. за цялостен ремонт на лечебницата. Проектът се финансира от Националния доверителен фонд, а с включването на соларните панели в него поликлиниката не само ще се самоосигурява с енергия и ще спестява пари, но ще носи и печалба.
Освен монтаж на соларни панели на покрива на поликлиниката ще се направи и топлоизолация на цялата сграда и на пода. Предвидена е смяна на дограмата на всички прозорци, много от които от години са със счупена и изкривена дограма. Ще се ремонтира отоплителната и електроинсталацията, като е предвидена смяна на всички стари лампи с модерни енергоспестяващи осветителни тела.